Saková, Denisa, podpredsedníčka vlády a ministerka hospodárstva SR (2024-05-14):
Ďakujem veľmi pekne za slovo. Vážený pán predsedajúci, vážené panie poslankyne, vážení páni poslanci, návrh na skrátené legislatívne konanie o vládnom návrhom zákona, ktorým sa mení a dopĺňa zákon č. 250/2012 Z. z. o regulácii v sieťových odvetviach v znení neskorších predpisov a ktorým sa menia a dopĺňajú niektoré zákony, predkladám z dôvodu ohrozenia základných ľudských práv a slobôd, života a zdravia dotknutých odberateľov tepla. Naliehavosť prijatia návrhu zákona v skrátenom legislatívnom konaní vyplýva z aktuálnej situácie, ktorá si vyžaduje, aby bola zabezpečená kontinuita zásobovania teplom, prevádzka sústavy tepelných zariadení, ktoré by mohli utrpieť škodu, ak by došlo k ich odstaveniu a dlhodobému prerušeniu prevádzky. Uvedené by malo za následok dopady na odberateľov tepla vo forme obmedzenia alebo prerušenia dodávky tepla spojeného s ohrozením činnosti značnej časti bytových objektov, administratívnych, zdravotných, kultúrnych, školských a športových zariadení, ako aj priemyselných odberateľov a vznik s tým súvisiacich škôd na zdraví, majetku a životnom prostredí. Vážený pán predsedajúci, vážené panie poslankyne, dovoľte mi, aby som uviedla aj základné zmeny, ktoré v rámci tohto zákona navrhujeme upraviť. Cieľom návrhu zákona je upraviť vybrané ustanovenia zákona č. 250/2012 Z. z., ako som spomínala, o regulácií v sieťových odvetviach v znení neskorších predpisov, zákona č. 657/2004 Z. z. o tepelnej energetike v znení neskorších predpisov, zákona č. 251/2012 Z. z. o energetike a o zmene a doplnení niektorých zákonov v znení neskorších predpisov, zákona Národnej rady Slovenskej republiky č. 42/1994 Z. z. o civilnej ochrane obyvateľstva v znení neskorších predpisov. Návrhom zákona sa dopĺňajú kompetencie Úradu pre reguláciu sieťových odvetví v oblasti vecnej regulácie. To konkrétne doplnenie kompetencie v oblasti nadväzuje, teda v oblasti vecnej regulácie nadväzuje na navrhovanú úpravu v zákone č. 657/2004 Z. z. o tepelnej energetike a zákone č. 251/2012 Z. z. o energetike a o zmene a doplnení niektorých zákonov, ktorá umožňuje Úradu pre reguláciu sieťových odvetví rozhodnúť pri zániku povolenia alebo zrušení povolenia o tom, že vlastník sústavy tepelných zariadení alebo zariadení potrebných na výkon regulovanej činnosti je povinný za náhradu poskytnúť svoje zariadenia na prevádzku inému, v rozhodnutí určenému držiteľovi povolenia. Na tento účel môže Úrad pre reguláciu sieťových odvetví vydať aj predbežné opatrenia podľa § 43 správneho poriadku. Ďalej, rozširujú sa prípady, kedy Úrad pre reguláciu sieťových odvetví vykoná mimoriadnu reguláciu. Navrhuje sa, aby úrad mohol mimoriadnu reguláciu vykonať aj vtedy, ak je to potrebné počas stavu núdze v elektroenergetike, krízovej situácie v plynárenstve, stavu núdze v tepelnej energetike, núdzového stavu podľa čl. 5 ods. 1 ústavného zákona č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu v znení neskorších predpisov alebo na dosiahnutie účelu podľa navrhovaného § 9 ods. 4 a 5 zákona č. 657/2004 Z. z. a § 10 ods. 8 a 9 zákona č. 251/2012 Z. z. Ide o také mimoriadne okolnosti a situácie, kedy je potrebné iniciovať tento spôsob regulácie na účel zabezpečenia dostupnosti tovarov a s nimi súvisiacich regulovaných činností. Ďalej, dopĺňa sa definícia podnikania v tepelnej energetike a energetike ako takej. Definície podnikania v tepelnej energetike a energetike sa dopĺňajú tak, aby umožnili vykonávať podnikanie v týchto oblastiach nielen na základe povolenia, ale aj na základe rozhodnutia Úradu pre reguláciu sieťových odvetví o tom, že vlastník zariadení potrebných na výkon regulovanej činnosti je povinný za náhradu poskytnúť na prevádzkovanie a zabezpečenie výkonu regulovaných činností svoje zariadenia inému držiteľovi povolenia na základe súvisiaceho predbežného opatrenia úradu alebo na základe rozhodnutia, ktorým Úrad pre reguláciu sieťových odvetví vykoná mimoriadnu reguláciu. Ďalej, rozširuje sa rozsah údajov, ktoré sa uvádzajú v povolení na podnikanie v tepelnej energetike a energetike. Rozšírením údajov o informácie o vlastníkovi energetického zariadenia sa zvyšuje transparentnosť, sprehľadňujú sa vzťahy z titulu vlastníctva a užívania sústavy tepelných zariadení. Úprava zároveň zjednoduší rozhodovanie Úradu pre reguláciu sieťových odvetví pri zmene alebo zrušení povolenia na podnikanie v tepelnej energetike a energetike. Po ďalšie, zjednodušujú sa procesy v oblasti zabezpečenia zásobovania teplom na vymedzenom území, a to bez ingerencie súdu. Vzhľadom na mimoriadne okolnosti a potrebu núdzového prevádzkovania a zabezpečenia zásobovania teplom na vymedzenom území sa zavádza forma doručovania verejnou vyhláškou. Ustanovuje sa povinnosť, aby vlastník sústavy tepelných zariadení pri zániku povolenia alebo zrušení povolenia informoval Úrad pre reguláciu sieťových odvetví o zmene vlastníckeho práva k sústave tepelných zariadení, keďže táto informácia má zásadný význam pre ďalšie úkony Úradu pre reguláciu sieťových odvetví pri rozhodovaní podľa príslušných ustanovení zákona. Ustanovujú sa, po ďalšie, práva a povinnosti účastníkov právnych vzťahov vrátane pôvodného držiteľa povolenia, vlastníka sústavy tepelných zariadení alebo vlastníka zariadení potrebných na výkon regulovanej činnosti, úradom určeného držiteľa povolenia a odberateľa. Cieľom úpravy je zabezpečiť kontinuitu zásobovania energiami a zabezpečenia prevádzky sústavy zariadení, ktoré by mohli utrpieť škodu, ak by došlo k ich odstaveniu a dlhodobému prerušeniu prevádzky, čo znamená aj následné dopady pre odberateľov vo forme obmedzenia alebo prerušenia dodávky energií. Súčasťou úpravy je aj ustanovenie o vzťahoch medzi Úradom pre reguláciu sieťových odvetví, určeným držiteľom povolenia a odberateľom pri úhrade za výkon regulovanej činnosti. Pri zániku povolenia alebo zrušení povolenia môže ÚRSO rozhodnúť o tom, že vlastník zariadení potrebných na výkon regulovanej činnosti je povinný za náhradu poskytnúť svoje zariadenia inému držiteľovi povolenia. Úrad môže zároveň vydať predbežné opatrenie podľa § 43 správneho poriadku, ktorým uloží vlastníkovi zariadení povinnosť poskytnúť svoje zariadenia inému držiteľovi povolenia až v štádiu, kedy úrad začal konanie o zrušení povolenia. Vlastník dotknutých zariadení je povinný poskytnúť takto určenému držiteľovi povolenia súčinnosť. Právo na úhradu za výkon regulovaných činností prechádza na toho prevádzkovateľa, ktorému vznikla povinnosť prevádzkovania a zabezpečenia regulovaných činností. Tento prevádzkovateľ uplatňuje ceny za výkon regulovanej činnosti podľa cenového rozhodnutia vydaného predchádzajúcemu prevádzkovateľovi až do času, kým mu je úradom schválená alebo určená cena za výkon regulovanej činnosti. Po ďalšie, dopĺňa povinnosť dodávateľa plynu, dodávať plyn koncovému odberateľovi plynu, ktorým sa plyn využíva na výrobu tepla a dodávku tepla. Doplnenie je odôvodnené ochranou odberateľov tepla a súčasne sa zamedzí predražovaniu ceny za nákup tepla. Po ďalšie, precizuje sa právna úprava stavov núdze v tepelnej energetike a priznáva sa právomoc vyhlásiť stav núdze v tepelnej energetike aj vláde Slovenskej republiky. Stav núdze v tepelnej energetike vyhlasuje a odvoláva pre územie kraja okresný úrad v sídle kraja, pre územie okresu okresný úrad a pre územie obce obec. Navrhované znenie priznáva právomoc vyhlásiť stav núdze v tepelnej energetike popri uvedených regionálnych orgánoch aj vláde Slovenskej republiky a to v prípadoch, ak dôjde k ohrozeniu zdravia alebo života veľkej skupiny obyvateľov alebo hrozbe značných hospodárskych škôd u koncových odberateľov tepla na vymedzenom území. Vláda tak bude môcť urobiť na návrh Ministerstva hospodárstva Slovenskej republiky. Ďalej, rozširuje pojem mimoriadnej udalosti o narušenie dodávok tepla. Za mimoriadnu udalosť sa bude považovať aj narušenie dodávok tepla, čo umožní na dotknutom území vyhlásiť mimoriadnu situáciu. Tým sa aktivuje právny režim civilnej ochrany obyvateľstva, ktoré by mohlo byť takouto situáciou dotknuté. V praxi môže ísť o také zníženie alebo prerušenie dodávok tepla alebo vyradenie sústavy tepelných zariadení z činnosti, ktoré má negatívne vplyvy na odberateľov vo forme obmedzenia alebo porušenia dodávok tepla. Ďakujem veľmi pekne za slovo, vážený pán predsedajúci.